José Jordán Soria parla sobre astrobiologia a la Casa de Cultura
2025-07-24

El divendres 15 de novembre a les 19.00 hores, la Casa de Cultura acollirà una nova activitat gratuïta d’animació lectora programada des de l’equip de Biblioteques Municipals. En aquesta ocasió, es tracta d’una xarrada de divulgació científica, impartida pel burjassoter José Jordán Soria, la qual arriba a aquest espai municipal baix el títol “Astrobiología: vida sobre las rocas”.

En aquesta, José farà una aproximació a aquesta disciplina científica que tracta d’entendre l’origen i l’evolució de la vida, la influència del context còsmic per al seu desenvolupament i si pot existir vida en altres llocs de l’univers.

Llicenciat en Biologia i especialitzat en Biologia Evolutiva per la Universitat de València, José ha desenvolupat la seua tesi doctoral en els últims anys en el Centre d’Astrobiologia de Torrejón d’Ardoz, dins del programa de doctorat de microbiologia de la Universitat Autònoma de Madrid. Recentment ha defensat aquesta tesi doctoral, sent aprovada amb esment Cum laude.